Marilyn Waring

Marilyn Joy Waring (født 7. oktober 1952 i Ngaruawahia) er en newzealandsk feminist, tidligere politiker og parlamentsmedlem for det konservative partiet, aktivist for kvinners menneskerettigheter og miljøspørsmål, utviklingskonsulent, forfatter og akademiker, kjent bl.a. for sine bidrag til feministisk økonomi og grønn økonomi. Hun var medlem av New Zealands parlament fra 1975 til 1984 og var bl.a. leder for Finanskomiteen og medlem av utenrikskomiteen. Hun ble internasjonalt kjent i 1984 da hun utløste parlamentsvalget det året gjennom sin støtte til Labour-opposisjonens forslag om atomvåpenfri sone rundt New Zealand. Hun er nå professor i offentlig politikk ved AUT University, var styremedlem i sentralbanken i New Zealand fra 2005 til 2009 og har jobbet som ekspert for flere FN-organisasjoner. Hennes bok If Women Counted fra 1988 var sentral i utviklingen av feministisk økonomi.

Parlamentsmedlem

Som medlem av det konservative New Zealand National Party ble hun innvalgt i parlamentet i New Zealand i 1975, hvor hun satt til 1984. Hun representerte valgkretsen Raglan og fra 1978 Waipa. I 1978 ble hun leder for Finanskomiteen (Public Expenditure Committee), den mest innflytelsesrike komiteen i parlamentet. Hun var også medlem av utenrikskomiteen og nedrustningskomiteen. Waring utløste parlamentsvalget i New Zealand i 1984 gjennom at hun truet statsminister Robert Muldoon (også fra New Zealand National Party) med å stemme for opposisjonens forslag om atomvåpenfri sone rundt New Zealand. Muldoon uttalte at Warings feminist anti-nuclear stance ødela for hans mulighet til å regjere og skrev ut nyvalg, som han tapte. Forslaget om atomvåpenfri sone ble deretter vedtatt av David Langes nye sosialdemokratiske regjering.

Akademisk arbeid

I 1988 utgav Waring boken If Women Counted (oversatt til norsk av Mari Toft som Hvis kvinner fikk telle). Boken er en feministisk analyse av moderne økonomi, og argumenterer for at økonomifaget ikke tar hensyn til kvinners ubetalte arbeid eller verdien av natur. Waring kritiserer bruken av bruttonasjonalprodukt som surrogat for fremskritt, og argumenterer for at økonomifaget driver frem beslutninger innen globalisering som ikke er bærekraftige.
Marilyn Waring har vært professor i offentlig politikk ved Institute of Public Policy, Auckland University of Technology, siden 2006. Hun forsker på Governance og offentlig politikk, politisk økonomi, kjønnsanalyse og menneskerettigheter.
Hun har vært Fellow ved Harvard University og Rutgers University, og var styremedlem i sentralbanken i New Zealand fra 2005 til 2009. Hun har vært konsulent for bl.a. FNs organisasjon for ernæring og landbruk, United Nations Development Fund for Women og Ford Foundation, og er styremedlem i Association for Women's Rights in Development.

Film

Den Oscar-vinnende filmregissøren Terre Nash laget en dokumentar om Marilyn Waring i 1995, med tittelen Who's Counting? Marilyn Waring on Sex, Lies and Global Economics.

Utmerkelser

Waring ble i 2008 utnevnt til Companion i New Zealands fortjenstorden for services to women and economics. Hun ble i 2011 utnevnt til æresdoktor ved Glasgow Caledonian University.
I 2012 ble hun innlemmet i Wireds Smart List over 50 people who will change the world.